31996D0536
L 230/12
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 29 юли 1996 година
за установяване на списък на продуктите на млечна основа, за които държавите-членки имат право да предоставят индивидуални или общи дерогации съгласно член 8, параграф 2 от Директива 92/46/ЕИО и за определяне на вида на дерогациите, прилагани за производството на тези продукти
(текст от значение за ЕИП)
(96/536/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/46/ЕИО на Съвета от 16 юни 1992 г. за определяне на санитарните правила при производството и пускането на пазара на сурово мляко, топлинно обработено мляко и на продукти на млечна основа (1), последно изменена с Акта за присъединяване на Австрия, Финландия и Швеция, и по-специално член 8, параграф 2 от нея,
като има предвид, че държавите-членки са предали на Комисията списъка на продуктите, за които са поискали прилагането на текста на първата алинея от член 8, параграф 2 от горепосочената директива, и са посочили вида на исканата от тях дерогация;
като има предвид, че за целите на настоящото решение е необходимо да се дефинира понятието „продукти на млечна основа с традиционни характеристики“, както е употребено в член 8, параграф 2 от Директива 92/46/ЕИО;
като има предвид, че някои от изискванията на въпросната директива могат да окажат влияние върху производството на продуктите на млечна основа с традиционни характеристики;
като има предвид, че поради различния характер във вида на дерогациите, предвидени в член 8, параграф 2 от въпросната директива, е необходимо да се определят общи и конкретни условия за всеки продукт, като се вземат съответно предвид рисковете, свързани с общественото здраве;
като има предвид, че поисканите от държавите-членки дерогации засягат разпоредбите за суровото мляко, материалите, влизащи в контакт с продуктите, избите за зреене на сирене и готовите продукти;
като има предвид, че мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
По смисъла на член 8, параграф 2 от Директива 92/46/ЕИО и настоящото решение продукти на млечна основа с традиционни характеристики са продукти на млечна основа, които са:
-
исторически признати;
или
-
произведени съгласно техническите указания или производствените методи, класифицирани и регистрирани в държавата-членка, в която продуктът традиционно се произвежда;
или
-
защитени от национален, регионален или местен закон в държавата-членка, в която продуктът традиционно се произвежда.
Член 2
На държавите-членки се разрешава да определят за предприятията, произвеждащи определени продукти на млечна основа с традиционни характеристики, индивидуални или общи дерогации от изискванията, определени в глава I, точка 6 от приложение Б и в глава III, точка 2 от приложение В към Директива 92/46/ЕИО по отношение вида на материалите, от които са направени инструментите и оборудването, специфични за производството, опаковките и амбалажът на тези продукти.
Инструментите и оборудването трябва обаче постоянно да бъдат поддържани в безупречно чисто състояние и да се почистват и дезинфекцират редовно.
Списъкът на продуктите, включени в настоящия член, е поместен в приложението към това решение.
Член 3
На държавите-членки се разрешава да определят за предприятията, произвеждащи сирена с традиционни характеристики съгласно определението в съответствие с член 1, индивидуални или общи дерогации от изискванията, определени в глава I, точка 2, букви a), б), в) и г) от приложение Б към Директива 92/46/ЕИО, отнасящи се до избите и помещенията за зреене на такива продукти.
Избите и помещенията за зреене могат да включват естествени геоложки стени и стени, подове, тавани и врати, които не са с гладка повърхност, непромокаеми, трайни, с покритие в светъл цвят или от некорозиращи материали. Видът и честотата, с които се прилагат мерките за почистване и дезинфекция на такива изби и помещения, се приспособяват към конкретния вид дейност, за да бъдат съобразени със специфичната флора на средата.
Член 4
Адресати на настоящото решение са държавите-членки.
Съставено в Брюксел на 29 юли 1996 година.